CELEX: E2010J0016
Language: da
Date: 2011-09-12 00:00:00
Title: Domstolens dom af 12. september 2011 i sag E-16/10 — Philip Morris Norway AS mod den norske stat ved Helse- og omsorgsdepartementet (Fri bevægelighed for varer — forbud mod synlig opstilling af tobaksvarer — EØS-aftalens artikel 11 og 13 — foranstaltninger med tilsvarende virkning som kvantitative restriktioner — salgsordninger — beskyttelse af folkesundheden — proportionalitet)

27.9.2012   
            
            
               DA
            
            
               Den Europæiske Unions Tidende
            
            
               C 291/14
            
         DOMSTOLENS DOM
   af 12. september 2011
   i sag E-16/10
   Philip Morris Norway AS mod den norske stat ved Helse- og omsorgsdepartementet
   (Fri bevægelighed for varer — forbud mod synlig opstilling af tobaksvarer — EØS-aftalens artikel 11 og 13 — foranstaltninger med tilsvarende virkning som kvantitative restriktioner — salgsordninger — beskyttelse af folkesundheden — proportionalitet)
   2012/C 291/05
   I sag E-16/10 Philip Morris Norway AS mod den norske stat ved Helse- og omsorgsdepartementet har Oslo tingrett i medfør af artikel 34 i aftalen mellem EFTA-staterne om oprettelse af en tilsynsmyndighed og en domstol indgivet anmodning til Domstolen om en rådgivende udtalelse om fortolkningen af artikel 11 og 13 i aftalen om Det Europæiske Økonomiske Samarbejdsområde (EØS), navnlig om hvorvidt en regel, som forbyder synlig opstilling af tobaksvarer i detailforretninger, som f.eks. den regel, der er fastsat ved norsk lovgivning, udgør en ulovlig restriktion i henhold til EØS-aftalens artikel 11, og, hvis det konstateres, at der er tale om en sådan restriktion, hvilke kriterier der er afgørende for, om det nævnte forbud mod opstilling kan betragtes som forholdsmæssig i forhold til formålet med EØS-aftalens artikel 13. Domstolen, sammensat af præsidenten Carl Baudenbacher og dommerne Thorgeir Örlygsson (refererende dommer) og Per Christiansen, har afsagt dom i sagen den 12. september 2011. Domskonklusionen lyder således:
   
               1)
            
            
               Et forbud mod synlig opstilling af tobaksvarer, som en EØS-stat har indført i sin nationale lovgivning, som f.eks. det omhandlede forbud i denne sag, udgør en foranstaltning med tilsvarende virkning som en kvantitativ importrestriktion som omhandlet i EØS-aftalens artikel 11, hvis forbuddet påvirker markedsføringen af varer, som importeres fra andre EØS-stater, i højere grad, end det påvirker markedsføringen af importerede varer, som indtil for nylig blev produceret i Norge.
            
         
               2)
            
            
               Det er den nationale domstol, der skal identificere de formål, som reelt forfølges med den omhandlede lovgivning, og tage stilling til, hvorvidt målet for folkesundheden om at nedbringe brugen af tobak i befolkningen generelt kan nås ved foranstaltninger, som er mindre restriktive end et forbud mod synlig opstilling af tobaksvarer.